Star Trek II: Khanin viha
Star Trek II: Khanin viha ("Star Trek II: The Wrath of Khan") on Nicholas Meyerin vuonna 1982 ohjaama toinen Star Trek -televisiosarjaan pohjautuva elokuva.
Tällä kertaa tarinaa on pyritty saamaan seikkailunomaisemmaksi, poiketen edellisen elokuvan pyrkimyksestä syvälliseen filosofiaan.
"The New York Timesin" kriitikot valitsivat "Khanin vihan" vuonna 2004 yhdeksi kaikkien aikojen tuhannesta parhaasta elokuvasta maailmassa.
Elokuva sijoittuu vuoteen 2285, 12 vuotta tapahtumien jälkeen.
Elokuva pohjautuu alkuperäisen sarjan jaksoon "Space Seed"; Kirk on nyt amiraali ja Spock Enterprisen kapteeni. Lisäksi aluksella on normaalia enemmän kadetteja, koska sitä käytetään koululaivana.
Aluksi nähdään Tähtiakatemian pahamaineisin simulaatio ""Kobayashi Maru"", josta kautta aikojen vain yksi kadetti - nykyinen amiraali Kirk - on selvinnyt läpi. Normaaliin tapaan käy nytkin: kadetit epäonnistuvat, suurin osa 'kuolee' ja simulaattori kärsii pahasti.
Pieni tähtilaiva U.S.S. Reliant, jonka perämiehenä on Enterprisen entinen navigaattori Pavel Chekov (Walter Koenig), lähettää laskeutumispartion autiolle, myrskyiselle planeetalle. Siellä he törmäävät yllättäen kauan sitten autiolle mutta paljon elinkelpoisemmalle planeetalle karkotettuun, geenimanipuloituun entiseen hirmuvaltiaaseen Khan Noonien Singhiin (Ricardo Montalban), joka kantaa katkeraa vihaa erityisesti Kirkiä ja tietysti koko tämän miehistöä vastaan. Saman aurinkokunnan viereisen planeetan räjähdys oli sotkenut muiden radat, ja karusta joskin täysin elinkelpoisesta Ceti Alfa 5 -planeetasta, jonne rikolliset oli jätetty, oli tullut hiekkamyrskyinen inferno. Khan oli raivoissaan siitä, ettei heidän olojaan ollut tarkastettu sen koommin kuin heidät jätettiin planeetalle - ja erityisesti siksi, että häntä alun perin avustanut ja hänen mukanaan planeetalle karkotettu entinen luutnantti Marla McGivers oli kuollut planeetan viimeisen elinmuodon surmaamana. Khanin yli 80 alaisesta, jotka oli jätetty planeetalle, on selvinnyt hengissä vain puoli tusinaa.
Karkotetut orjuuttavat laskeutumispartion erityisten matelijoiden avulla, jotka ryömivät korvasta sisään ja kiinnittyvät aivokuoreen.
Sillä välin syrjäisellä avaruusasemalla Kirkin entinen puoliso ja heidän poikansa kokeilevat uutta mullistavaa "Genesis"-laitteistoa, jonka pitäisi muuttaa autiot, elinkelvottomat planeetat elinkelpoisiksi. Itse asiassa Reliant oli ollut etsimässä sopivaa elotonta planeettaa kokeen kolmosvaiheen alustaksi.
Myös Khan himoitsee tätä laitteistoa aseeksi, ja tästä alkaa taistelu. Reliant tulittaa Enterpriseä pahasti, mutta Kirkin taktiikan tuntemus suo hengähdystauon: Enterprise onnistuu poistamaan turvakomennon avulla Reliantin suojat sekä vaurioittamaan tämän voimanlähteitä ja moottoreita pahan kerran. Reliantin poimumoottorit tuhoutuvat, joskin sysäysmoottorit jäävät korjauskelpoisiksi.
Enterprise menee avaruusasemalle ja laskeutumispartio - Kirk, McCoy ja vulkaaniluutnantti Saavik (Kirstie Alley) - löytävät asemalta Reliantin kapteenin Terrellin ja Chekovin. He ovat näennäisesti vapaat - mutta kun he menevät aseman siirtimen avulla maanalaiseen koetilaan planeetalle, jota asema kiertää, osoittautuukin heidän olevan Khanin orjia. Genesis-laitteisto kaapataan, mutta Khanin komentaessa upseerit tappamaan Kirkin, ilmenee yllättävä seikka: orjuutusolento toimii täystehoisesti vain Khanin geenimanipuloituun väkeen, mutta tavalliseen ihmiseen sen vaikutus onkin yllättäen rajallisempi ja vain väliaikainen.
Khanin vallanhimon lietsoman pohjimmaisen pahuuden hyvin tunteva kapteeni Terrell kamppailee Khanin vaikutusta vastaan, suuntaa lopulta vaiheisensa itseensä ja kuolee.
Chekov menettää tajuntansa, ja orjuutusolento ryömii ulos hänen korvastaan; Kirk tuhoaa sen vaiheisellaan.
Kahden tunnin kuluttua on aika palata Enterpriselle ja jatkaa taistelua. Nyt myös Chekov palaa sillalle McCoyn antaman hoidon ansiosta.
Kirkillä on lopputaistelun alussa selvä etulyöntiasema, koska hän avaruustaistelujen veteraanina tuntee alukset ja taktiikan paremmin kuin ne yksinomaan teoreettisesti tunteva Khan. Paha ongelma tosin on, että lopputaistelun alussa Enterprisen hätäkorjattu päävoimanlähde on täynnä hyppylankoja eikä kestä osumia.
Enterprise piiloutuu tähtisumuun, jossa havaintolaitteet ja suojat eivät toimi. Kun Khanin miehistö ei näytä haluavan seurata sinne, vaan jäädä ulos väijymään, niin Kirk ärsyttää Khanin hyökkäämään.
Kirk onnistuu tulittamaan vastustajaa kuolettavasti: Reliantin vasemmanpuoleinen päämoottori räjähtää ja oikeakin vaurioituu käyttökelvottomaksi. Kaikki muut kaappaajat kuolevat, paitsi Khan jää nipin napin eloon geenimanipuloidun kestävyytensä johdosta.
Viimeisillä voimillaan Khan käynnistää kaappaamansa Genesiksen. Myös Enterprise on saanut pahoja osumia, eikä päävoimanlähde toimi. Spock pelastaa tilanteen oman henkensä hinnalla: hän korjaa vaurioituneen päävoimanlähteen, mutta saa samalla tappavia säteilyvammoja. Enterprise kiitää turvaan poimuun vain sekunteja ennen räjähdystä - ja Khan ehtii nähdä kostonsa epäonnistumisen.
Spock menehtyy säteilyyn, ja hänen arkkunsa lasketaan Genesiksen luomalle uudelle planeetalle ansaitun juhlavasti.
Elokuvassa käytettiin ensi kertaa partikkeliefektinä tunnettua menetelmää erikoistehosteen tekemiseen.